钦定古今图书集成/明伦汇编/皇极典/第255卷 > 易经 > 解卦
## 钦定古今图书集成/明伦汇编/皇极典/第255卷 > 易经 > 解卦

六三，“负且乘”，致寇至，贞吝。

〈程传〉六三阴柔居下之上，处非其位，犹小人宜在下以负荷而且乘车，非其据也，必致寇夺之至。

《象》曰：“负且乘”，亦可丑也。自我致戎，又谁咎也！

〈程传〉“负”者，小人之事，《乘》者，君子之器。以小人而乘君子之器，非其所能安也，故盗乘衅而夺之。小人而居君子之位，非其所能堪也，故满假而陵慢其上，侵暴其下，盗则乘其过恶而伐之矣。